[bookmark: _GoBack]
VENDIM
Nr.10, datë 12.1.2005

PËR DELEGIMIN E DISA KOMPETENCAVE TË KËSHILLIT  TË AUTORITETIT MBIKËQYRËS TË SIGURIMEVE, DREJTORIT EKZEKUTIV

Në mbështetje të kreut II nenet 27 e vijues të ligjit nr.8485, datë 12.5.1999 “Kodi i Procedurave Administrative”, të shkronjave “ç”, “j” dhe “k” të pikës 2 të nenit 14 të ligjit nr.9268, datë 29.7.2004 “Për organizimin dhe funksionimin e Autoritetit Mbikëqyrës të Sigurimeve”, me qëllim marrjen e vendimeve sa më të shpejta dhe operative në funksion të mbikëqyrjes së tregut të sigurimeve, Këshilli i Autoritetit Mbikëqyrës të Sigurimeve

VENDOSI:

1. Delegimin e disa kompetencave të Këshillit të Autoritetit Mbikëqyrës të Sigurimeve, Drejtorit Ekzekutiv, i cili i ushtron këto kompetenca në bazë dhe për zbatim të legjislacionit në fuqi në fushën e sigurimeve dhe risigurimeve.
2. Kompetencat e deleguara janë si më poshtë vijon:
a) Tërheqjen e licencës (autorizimit zyrtar) të agjentëve në sigurime;
b) Vendosjen e sanksioneve në përputhje me ligjin nr.9267, datë 29.7.2004 dhe sipas udhëzimit bashkëlidhur këtij vendimi;
c)  Miratimin e kontratave të reja të sigurimit që shoqëritë e sigurimit kërkojnë të hedhin në treg.   
3. Drejtori Ekzekutiv nxjerr urdhra në zbatim të këtij vendimi. Një kopje për çdo akt të nxjerrë depozitohet te Këshilli i Autoritetit Mbikëqyrës të Sigurimeve.
4. Drejtori Ekzekutiv informon për çdo rast Këshillin e Autoritetit Mbikëqyrës të Sigurimeve lidhur me masat e marra në zbatim të kompetencave të deleguara.
5. Në zbatim të këtij vendimi, Këshilli i Autoritetit Mbikëqyrës të Sigurimeve miraton udhëzimin bashkëlidhur këtij vendimi.
Ky vendim hyn në fuqi menjëherë dhe botohet në Fletoren Zyrtare.

